Klokken 1802 fikk nødetatene melding om at Bybanen i Bergen hadde sporet av.

– Den har sakset cirka 45 grader, så det kan ta litt tid å få den på plass igjen, sier vaktkommandør Sigbjørn Villanger ved 110-sentralen i Hordaland.

Ingen skadet

Det er ikke meldt om personskader. Bybanen sporet av i Kaigaten, foran Gulating lagmannsrett og Rådhuset.

– Vi har en spesiallaget bil til dette formålet på hovedstasjonen. Brannvesenet skal få jekket opp Bybane-vognen og skyve den tilbake, opplyser Villanger.

Tidkrevende

Trafikken passerte forbi i Christies gate, men bussene som skulle mot Bystasjonen kom ikke forbi i Kaigaten.

Bybanen hadde derfor kun drift mellom Nygård og Birkelandsskiftet, opplyste driftsselskapet Keolis til BA.

Klokken 2120, godt over tre timer etter avsporingen, meldte brannvesenet at Bybanen er på skinner igjen.

Brannvesenet har spesialverktøy som skal få Bybanen tilbake på sporet. Foto: Aina Fladset

– Nå er alt ryddet opp, og banen kjører igjen. Etter hvert vil alt være som normalt igjen, sier Jan-Ove Halsnøy i Keolis.